ไฟแนนซ์ทูเดย์
...เก็บตกมหกรรม คสช.พบนักธุรกิจ เมื่อวันที่ 5 ม.ค.ที่ผ่านมา บุญทักษ์ หวังเจริญ ประธานสมาคมธนาคารไทย ไม่รู้ว่าต้องขึ้นโพเดียมร่วมแถลงข่าวร่วมกับภาคธุรกิจอื่นด้วย แถมที่แถลงข่าวจัดไว้หน้าห้องประชุมบ้านเกษะโกมล นี่ถือเป็นการยืนแถลงข่าวกลางแจ้งครั้งแรก ไม่รู้ว่าคุณพี่บุญทักษ์ตื่นเต้นหรือเปล่า แต่ตอนแถลงข่าวพูดไม่กี่คำก็ขอตัว
14 ม.ค. 2558

...เก็บตกมหกรรม คสช.พบนักธุรกิจ เมื่อวันที่ 5 ม.ค.ที่ผ่านมา บุญทักษ์ หวังเจริญ ประธานสมาคมธนาคารไทย ไม่รู้ว่าต้องขึ้นโพเดียมร่วมแถลงข่าวร่วมกับภาคธุรกิจอื่นด้วย แถมที่แถลงข่าวจัดไว้หน้าห้องประชุมบ้านเกษะโกมล นี่ถือเป็นการยืนแถลงข่าวกลางแจ้งครั้งแรก ไม่รู้ว่าคุณพี่บุญทักษ์ตื่นเต้นหรือเปล่า แต่ตอนแถลงข่าวพูดไม่กี่คำก็ขอตัว
...คนนอกที่ไม่ใช่ภาคเอกชนที่เข้าไปร่วมฟังการหารือมีคนเดียว คือ ดร.อุตตม สาวนายน เข้าไปร่วมสังเกตการณ์ด้วย โปรดอย่าโยงว่า ดร.อุตตม เป็นคนของ ดร.สมคิด จาตุศรีพิทักษ์ เป็นอันขาด เพราะเขาเข้าร่วมประชุมในฐานะเลขานุการ รมว.พาณิชย์ พล.อ.ฉัตรชัย สาริกัลยะ รมว.พาณิชย์ ว่าแต่เลขาฯ ของ พล.อ.อ.ประจิน จั่นตอง รมว.คมนาคม ไม่ยักเข้าประชุมด้วยแฮะ
...ปีนี้ ดร.วิชิต สุรพงษ์ชัย ประธานเจ้าหน้าที่บริหาร ธนาคารไทยพาณิชย์ จะมีอายุครบรอบ 70 ปี ซึ่งแบงก์อาจจะจัดเลี้ยงวันเกิดให้ เพราะถือว่าครบรอบวันเกิด 60 ปี แซยิด เป็นปีสำคัญ 70 ปีก็นับเป็นปีที่สำคัญ ขอบอกว่า ดร.ตุ๋ย ตอนนี้ฟิตปั๋ง เปลี่ยนวิธีออกกำลังกายจากการเหวี่ยงวงสวิงเป็นขี่จักรยานแทน ซึ่งดีกว่าวิ่งเพราะไม่มีแรงกระแทกข้อเข่าไม่เสื่อม
เพราะไปขี่จักรยานที่สุวรรณภูมินี่เอง ถึงได้มีไอเดียอยากทำสนามขี่จักรยานที่ได้มาตรฐาน มีห้องน้ำ มีที่นั่งพัก ให้สบายกว่าตอนนี้หน่อย ไม่กันดารเหมือนที่เป็นอยู่ ทางแบงก์กะว่าจะทำเป็นโปรเจกต์ CSR เสียเลย ขอบอกว่าไอเดียนี้เจิดค่ะ
...ยืนยันจากพี่ตั้ว ศิริชัย สมบัติศิริ ประธานกรรมการบริหาร ธนาคารแลนด์ แอนด์ เฮ้าส์ ว่า การเจรจาซื้อขายหุ้นระหว่างซีพีและกลุ่มผู้ถือหุ้นดั้งเดิมของแลนด์ฯ ไม่มีความคืบหน้า เพราะคุยกันแค่ทาบทาม ตอนนี้มีธนาคารต่างชาติสนใจขอซื้อหุ้นหลายราย คนที่ตั้งหน้าตั้งตาเอาจริงเป็นสถาบันการเงินในเอเชียนี่เอง ชาติไหนพี่ตั้วหัวเราะแทนคำตอบ